#



# JÕELÄHTME VALLAVALITSUS

Transpordiamet

info@transpordiamet.ee Meie: 13.09.2024 nr 6-2/4421

**Päring seoses ehitusteatisega nr 2411201/16334**

Jõelähtme Vallavalitsuse menetluses on ehitusteatis nr 2411201/16334 piirdeaia püstitamiseks Haapse külas Põhja-Kullamäe ühistu 32 kinnistule. Tulenevalt edastati EhS § 36 lg 5 p 4 menetluse käigus ehitusteatis arvamuse avaldamiseks piirneva kinnisasja, Põhja-Kullamäe ühistu 31 ühisomanikele.

Põhja-Kullamäe ühistu 31 üks ühisomanikest avaldas, et ei nõustu piirdeaia lahendusega, kuna Haapse tee poolsel kinnistu piiril asub olemasolev autovärav, mis ehitusprojektiga kavandatud lahendusega osaliselt likvideeritakse. Osalisel likvideerimisel säilib autoväravast ainult üks poolt ning autoväravana ei ole see enam kasutatav. Kaasatud isiku info kohaselt kasutavad autoväravat mõlema Põhja-Kullamäe ühistu kinnistu omanikud, nt ehitusmaterjalide kinnistule toomiseks või purgimisauto paremaks juurdepääsemiseks kogumismahutile.

Ehitusteatise esitaja ei ole huvitatud autovärava säilitamises, kuna põhiline juurdepääs krundile on Põhja-Kullamäe üldmaalt (katastritunnus 24505:007:0006). Kaasatud isiku arvamusel autovärav peab säilima. Lahendusvariandina on arvamuse esitaja teinud ettepaneku kohustada ehitusteatise esitajat autoväravat nihutama Põhja-Kullamäe ühistu 31 kinnistule. Päringule on lisatud autovärava foto (tehtud Haapse tee poolt 12.09.2024), skeem autovärava ligikaudsest asukohast. Täpsustame, et ehitusteatisega nr 2411201/16334 ei kavandata mahasõitu Haapse tee poolt ning looduses mahasõit puudub, samuti ei ole Põhja-Kullamäe ühistu 31 ühisomanikud pöördunud vallavalitsuse poole sooviga mahasõit rajada.

Ehkki tegemist on tsiviilvaidlusega ning vallavalitsusel puudub õigus kohustada ehitusteatise esitajat teostama ehitustöid naaberkinnistul, kuid kui see lahendus võimaldab eriarvamused lahendada, peab kohalik omavalitsus erinevaid lahendusvariante kaaluma. Sellest tulenevalt pöördub vallavalitsus Transpordiameti poole ameti arvamuse saamiseks:

1. Kas avalikult kasutatava Haapse tee kaitsevööndis on lubatud autovärava paigaldamine?
2. Kas avalikult kasutatava Haapse tee poolt on lubatud ligipääs kinnistule Põhja-Kullamäe ühistu 31?

Arvestades asjaolu, et ehitusteatise menetluse tähtajad on lühikesed, palume Transpordiameti seisukohta esimesel võimalusel, kuid mitte hiljem kui **23.09.2024**.

Lugupidamisega

(*allkirjastatud digitaalselt*)

Andrus Umboja
vallavanem

Lisa 1. Autovärava foto.

Lisa 2. Autovärava asukohaskeem.